b'\n_START_ARTICLE_\nAla-Siikaj\xc3\xa4rvi (j\xc3\xa4rvi Kuopiossa)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 1\xc2\xa0100 hehtaaria eli 11 km\xc2\xb2. Se on 8,5 kilometri\xc3\xa4 pitk\xc3\xa4 ja 3,4 kilometri\xc3\xa4 leve\xc3\xa4. J\xc3\xa4rvi on rikkonainen ja siit\xc3\xa4 voidaan erottaa kolme j\xc3\xa4rvenosaa. Pohjoinen osa j\xc3\xa4\xc3\xa4 200-metrisen salmen ja sen muodostaneen Kyp\xc3\xa4r\xc3\xa4isen niemen taakse. Sen pituus on kaksi ja leveys puoli kilometri\xc3\xa4. Sata metri\xc3\xa4 j\xc3\xa4rven vedenpintaa korkeammalla oleva Kyp\xc3\xa4r\xc3\xa4inen muodostaa niemen p\xc3\xa4\xc3\xa4n, mutta muu osa nieme\xc3\xa4 on korkeintaan 25 metri\xc3\xa4 korkeaa. Siell\xc3\xa4 sijaitsee Ala-Siikaj\xc3\xa4rven kyl\xc3\xa4 ja j\xc3\xa4rven pohjoisrannalla sijaitsee Yl\xc3\xa4-Siikaj\xc3\xa4rven kyl\xc3\xa4t. Keskell\xc3\xa4 j\xc3\xa4rve\xc3\xa4 sijaitsee kaksi kilometri\xc3\xa4 pitk\xc3\xa4, mutta hyvin kapea, H\xc3\xb6rskynsaari. Se ja puoli kilometri\xc3\xa4 pitk\xc3\xa4 niemi jakaavat yhdess\xc3\xa4 j\xc3\xa4rven alaosan kahtia. Saaren p\xc3\xa4\xc3\xa4see kiert\xc3\xa4m\xc3\xa4\xc3\xa4n etel\xc3\xa4st\xc3\xa4 tai pohjoisessa olevan Siltasalmen kautta. Niemen kainaloon j\xc3\xa4\xc3\xa4 j\xc3\xa4rven etel\xc3\xa4iseen puoliskoon Riihilahti. L\xc3\xa4nsirannalla sijaitsevat Huosianniemi, Hoikkaniemi ja Likosaari, joka on my\xc3\xb6s niemi, ja n\xc3\xa4iden taakse j\xc3\xa4\xc3\xa4 kapeat lahdet. Likosaaren lahtea kutsutaan Likolahdeksi ja toista Huosiaislahdeksi. Kyp\xc3\xa4r\xc3\xa4isen kohdalla l\xc3\xa4nsirannalla on Talviniemi.Sen taakse j\xc3\xa4\xc3\xa4 Hiekkalahti._NEWLINE_J\xc3\xa4rvess\xc3\xa4 on laskettu olevan 82 saarta. Niiden yhteispinta-ala on 138 hehtaaria, mik\xc3\xa4 on noin 11,1\xc2\xa0% j\xc3\xa4rven kokonaispinta-alasta. Saarista 18 on yli hehtaarin suuruisia, 50 yli aarin ja loput 14 ovat alle aarin kokoisia. Yksik\xc3\xa4\xc3\xa4n saari ei ylit\xc3\xa4 neli\xc3\xb6kilometri\xc3\xa4. Pohjoisessa j\xc3\xa4rvenosassa on Kyp\xc3\xa4r\xc3\xa4saari, Hein\xc3\xa4luoto ja Niittysaari. Kyp\xc3\xa4r\xc3\xa4isen salmensuuta vartioi salmensuuntaisena 700 metri\xc3\xa4 pitk\xc3\xa4 ja alle 70 metri\xc3\xa4 leve\xc3\xa4 Hoikkasaari. H\xc3\xb6rskynsaaren l\xc3\xa4nsi- ja samalla pohjoispuolelle j\xc3\xa4\xc3\xa4v\xc3\xa4t kilometrin pituinen ja yli 300 metri\xc3\xa4 pitk\xc3\xa4 Torikansaari. Sen ymp\xc3\xa4rill\xc3\xa4 ovat lis\xc3\xa4ksi Mariluoto, H\xc3\xa4nt\xc3\xa4saari, Pieni Kalmosaari, Suuri Kalmosaari, Orisaari, Kattilaluoto, Halkosaari, Lumperinsaari, Kortesaari, J\xc3\xa4k\xc3\xa4l\xc3\xa4saari, Honkasaari ja Myhkyri. H\xc3\xb6rskynsaaren etel\xc3\xa4- ja it\xc3\xa4puolelle j\xc3\xa4\xc3\xa4v\xc3\xa4t Riihisaari, Kakkossaari, Iso Lehtosaari, Pieni Lehtosaari, Suurisaari, Vuohisaaret, Vilponsaari, Iso Kumpusaari, Pieni Kumpusaari, Kuivaniemensaari, Lamposaari, Tuohisaari, Niittysaari, Likosaari ja Vasikkasaari._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 69 miljoonaa m\xc2\xb3 eli 0,069 km\xc2\xb3. J\xc3\xa4rven keskisyvyys on 6,2 metri\xc3\xa4 ja suurin syvyys on 44,5 metri\xc3\xa4. Syvin kohta sijaitsee j\xc3\xa4rven pohjoisosassa olevassa laajassa yli 40 metri\xc3\xa4 syv\xc3\xa4ss\xc3\xa4 syv\xc3\xa4nteess\xc3\xa4. Pohjoisosassa on Martikkalanlahdessa l\xc3\xa4hes 30 metri\xc3\xa4 syv\xc3\xa4\xc3\xa4. Likosaaren vieress\xc3\xa4 ja Siikam\xc3\xa4en alla on 35 metri\xc3\xa4 syv\xc3\xa4\xc3\xa4. Hiekkalahdesta alkaa pari kilometri\xc3\xa4 pitk\xc3\xa4 yli 20 metri\xc3\xa4 syv\xc3\xa4 syv\xc3\xa4nne, joka loppuu Huosiaislahteen. Vaikka syv\xc3\xa4nteen vieress\xc3\xa4 kulkee vedenalainen harju, on sen vieress\xc3\xa4 yli 30 metri\xc3\xa4 syv\xc3\xa4\xc3\xa4. J\xc3\xa4rvess\xc3\xa4 on useita muitakin syv\xc3\xa4nteit\xc3\xa4._NEWLINE_J\xc3\xa4rven rantaviivan pituus on 77 kilometri\xc3\xa4, josta saarten rantaviivan yhteispituus on 33 kilometri\xc3\xa4. Korkeiden m\xc3\xa4kien rannat ovat mets\xc3\xa4maata, mutta alaville alueille on raivattu peltomaata. Peltoja esiintyy Ala-Siikaj\xc3\xa4rven kyl\xc3\xa4ss\xc3\xa4, Kyp\xc3\xa4r\xc3\xa4isen vastarannalla, Puntinjoen suussa, Torikan- Tuohi- ja Likosaarilla, Pisankosken kyl\xc3\xa4ss\xc3\xa4 ja Alarannan kyl\xc3\xa4ss\xc3\xa4. S\xc3\xa4yneisen kirkonkyl\xc3\xa4 sijaitsee Pieni-S\xc3\xa4yneisen takana. Asutus on muuten haja-asutusta ja vapaa-ajan asuntoja on l\xc3\xa4hes yht\xc3\xa4 paljon. Niille johtaa tiet kantatielt\xc3\xa4 75, yhdysteilt\xc3\xa4 16471 ja 5701 sek\xc3\xa4 kadelta kyl\xc3\xa4tielt\xc3\xa4.\n_START_SECTION_\nS\xc3\xa4\xc3\xa4nn\xc3\xb6stely\n_START_PARAGRAPH_\nAla-Siikaj\xc3\xa4rve\xc3\xa4 ei s\xc3\xa4\xc3\xa4nn\xc3\xb6stell\xc3\xa4 suoraan, vaan siihen vaikuttaa osittain Vuotj\xc3\xa4rven s\xc3\xa4\xc3\xa4nn\xc3\xb6stely. Vuotj\xc3\xa4rven vedenpinnan korkeus on 96,0 metri\xc3\xa4 mpy.\xe2\x94\x94 Sen vedenkorkeuden alaraja on 93,84 metri\xc3\xa4 ja yl\xc3\xa4raja 95,64 metri\xc3\xa4. Koska Yl\xc3\xa4-S\xc3\xa4rkij\xc3\xa4rven vedenpinnan keskikorkeus on noin 95,6 metri\xc3\xa4, voi Vuotj\xc3\xa4rven s\xc3\xa4\xc3\xa4nn\xc3\xb6stelyll\xc3\xa4 vaikuttaa Ala-Siikaj\xc3\xa4rveenkin. S\xc3\xa4\xc3\xa4nn\xc3\xb6stelyn hoitava voimayhti\xc3\xb6 istuttaa kuhaa ja joskus planktonsiikaa my\xc3\xb6s Ala-Siikaj\xc3\xa4rveen.\n_START_SECTION_\nLuontoarvoja\n_START_PARAGRAPH_\nKalatuskuntien ilmoituksen mukaan j\xc3\xa4rvess\xc3\xa4 on runsaasti s\xc3\xa4rke\xc3\xa4, madetta ja lahnaa, rapua, kohtalaisesti ahventa, haukea, kuhaa ja s\xc3\xa4ynett\xc3\xa4 ja heikosti muikkua, taimenta, siikaa ja kuoretta._NEWLINE_J\xc3\xa4rvelt\xc3\xa4 on liitetty alueita Natura 2000 -hankkeen Pisa-Kyp\xc3\xa4r\xc3\xa4inen-alueeseen (FI0600076). J\xc3\xa4rven rantoja ja sis\xc3\xa4maan metsi\xc3\xa4 kuuluu alueeseen seuraavasti: Kyp\xc3\xa4r\xc3\xa4inen kalliomuodostumana ja Huosiaisniemi lehtojensa vuoksi. Muita suojeltuja yksityisi\xc3\xa4 alueita l\xc3\xb6ytyy Hoikkasaaresta, Kortesaaresta ja Suursaaren kalkkikallion takia.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Vuoksen vesist\xc3\xb6ss\xc3\xa4 (vesist\xc3\xb6aluetunnus 04) Nilsi\xc3\xa4n reitin valuma-alueen\xc2\xa0(04.6) Vuotj\xc3\xa4rven alueella\xc2\xa0(04.62), jonka Ala-Siikaj\xc3\xa4rven alueeseen (04.622) j\xc3\xa4rvi kuuluu. J\xc3\xa4rven vedenpinnan korkeus on 95,6 metri\xc3\xa4 mpy._NEWLINE_Valuma-alue saa p\xc3\xa4\xc3\xa4osan vedest\xc3\xa4ns\xc3\xa4 Luostanjoen valuma-alueelta (04.68), jonka laskujoki Luostanjoki laskee Ala-Luostaan ja jatkaa Puntinjokea my\xc3\xb6ten Yl\xc3\xa4-Siikaj\xc3\xa4rven kyl\xc3\xa4n kautta j\xc3\xa4rveen. Viereinen Yl\xc3\xa4-Siikaj\xc3\xa4rvi laskee V\xc3\xa4lijokea my\xc3\xb6ten j\xc3\xa4rven pohjoisp\xc3\xa4\xc3\xa4h\xc3\xa4n. Se on samalla Yl\xc3\xa4-Siikaj\xc3\xa4rven valuma-alueen (04.624) laskujoki. Suuri-S\xc3\xa4yneisen ja Pieni-S\xc3\xa4yneisen v\xc3\xa4liss\xc3\xa4 sijaitsee S\xc3\xa4yneisten kirkonkyl\xc3\xa4, jonka l\xc3\xa4pi virtaa Ry\xc3\xb6p\xc3\xa4joki. Se on Ry\xc3\xb6p\xc3\xa4njoen valuma-alueen (04.625) laskujoki, vaikka Pieni-S\xc3\xa4yneisest\xc3\xa4 laskeekin Ala-Siikaj\xc3\xa4rveen V\xc3\xa4lijoki. Lyhyt Pisanvirta laskee Ala-Siikaj\xc3\xa4rven Vuotj\xc3\xa4rveen, josta vedet jatkavat eteenp\xc3\xa4in Nilsi\xc3\xa4n reitti\xc3\xa4._NEWLINE_Ala-Siikaj\xc3\xa4rven alueella on viisi yli hehtaarin kokoista j\xc3\xa4rve\xc3\xa4 tai lampea, jotka laskevat suoraan tai v\xc3\xa4lillisesti Puntinjokeen. Niist\xc3\xa4 huomattavin on K\xc3\xa4m\xc3\xa4r\xc3\xa4inen (77\xc2\xa0ha). Yksik\xc3\xa4\xc3\xa4n oman valuma-alueen j\xc3\xa4rvi ei laske Ala-Siikaj\xc3\xa4rveen suoraan.'